নিজস্ব প্রতিবেদন: শহরের উত্তর থেকে দক্ষিণ, পূর্ব থেকে পশ্চিম— জনজোয়ারের চাপ ক্রমশ বেড়েই চলেছে। অষ্টমীর রাতই জানিয়ে দিয়েছিল, নবমীতে বিপুল জনস্রোত আছড়ে পড়বে কলকাতার মন্ডপে মন্ডপে। এ বার মহালয়া থেকেই শুরু হয়েছিল প্যান্ডাল হপিংয়ের পালা। ভিড় এড়াতে মানুষ আগে ভাগেই বেরিয়ে পড়েছিল রাস্তায়। বাংলার মানুষ বুঝিয়ে দিয়েছিলেন যে, উত্সব শুরু হয়ে গিয়েছে। আর এক মূহুর্তও নষ্ট করা যাবে না। সপ্তমী আর অষ্টমীর রাতের পরিস্থিতি দেখে সতর্ক পুলিশ-প্রশাসনও। নবমীর সকাল থেকেই মণ্ডপে মণ্ডপে মানুষের ঢল। সাতসকালেই যত বেশি সম্ভব মণ্ডপে ঢুঁ মেরে নিতে চাইছেন সকলেই। শ্রীভূমি, টালা প্রত্যয়, সন্তোষ মিত্র স্কয়্যার, কলেজ স্কোয়ার, মহম্মদ আলি পার্ক, আহিরীটোলা, সুরুচি সংঘ, চেতলা অগ্রণী, একডালিয়া— সর্বোত্রই মণ্ডপের সামনের লাইনে দাঁড়িয়ে আট থেকে আশি। তবে মণ্ডপে ভিড় বাড়লেও তার চাপ খুব একটা টের পাওয়া যায়নি রাজপথে৷ কলকাতা পুলিশের নিয়ন্ত্রণে গাড়ির চাকা ছিল সচল, গতিও ছিল মোটামুটি স্বাভাবিক। নবমীর রাতে ভিড় আরও বাড়বে বলেই অনুমান করা হচ্ছে। তাই নিরাপত্তা ব্যবস্থা যথাযথ রাখতে তৎপর কলকাতা পুলিশ।